CELEX: 62021TN0195
Language: el
Date: 2021-04-08 00:00:00
Title: Υπόθεση T-195/21: Προσφυγή της 8ης Απριλίου 2021 — Klymenko κατά Συμβουλίου

31.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 206/40
            
         
      Προσφυγή της 8ης Απριλίου 2021 — Klymenko κατά Συμβουλίου
      (Υπόθεση T-195/21)
      (2021/C 206/48)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: Oleksandr Viktorovych Klymenko (Μόσχα, Ρωσία) (εκπρόσωπος: M. Phelippeau, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει την προσφυγή του Oleksandr Viktorovytch Klymenko παραδεκτή·
               
            όσον αφορά τον προσφεύγοντα, να ακυρώσει
      
                  —
               
               
                  την απόφαση (ΚΕΠΠΑ) 2021/394 του Συμβουλίου, της 4ης Μαρτίου 2021, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία·
               
            
                  —
               
               
                  τον εκτελεστικό κανονισμό (ΕΕ) 2021/391 του Συμβουλίου, της 4ης Μαρτίου 2021, για την εφαρμογή του κανονισμού (ΕΕ) 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία·
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδα σύμφωνα με τα άρθρα 87 και 91 του Κανονισμού Διαδικασίας του Γενικού Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του με αίτημα την ακύρωση της αποφάσεως (ΚΕΠΠΑ) 2021/394 του Συμβουλίου, της 4ης Μαρτίου 2021, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (ΕΕ 2021, L 77, σ. 29), και του εκτελεστικού κανονισμού (ΕΕ) 2021/391 του Συμβουλίου, της 4ης Μαρτίου 2021, για την εφαρμογή του κανονισμού (ΕΕ) 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (ΕΕ 2021, L 77, σ. 2), καθόσον οι πράξεις αυτές τον αφορούν, ο προσφεύγων προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση της υποχρεώσεως αιτιολογήσεως όσον αφορά ειδικώς τη μνεία στις επίμαχες πράξεις των λόγων που καθιστούν βάσιμο το μέτρο, καθώς και των ελέγχων που διενεργήθηκαν όσον αφορά τον σεβασμό των δικαιωμάτων άμυνας και αποτελεσματικής δικαστικής προστασίας.
               
            
                  2.
               
               
                  Με τον δεύτερο λόγο προβάλλεται πλάνη εκτιμήσεως και κατάχρηση εξουσίας, καθόσον ο προσφεύγων προσκόμισε στοιχεία καταδεικνύοντα την έλλειψη επαρκούς πραγματικής βάσεως δυνάμενης να δικαιολογήσει την κίνηση οποιασδήποτε ποινικής διαδικασίας, καθώς και στοιχεία περί προσβολής των θεμελιωδών δικαιωμάτων, χωρίς το Συμβούλιο να πράξει το παραμικρό.
               
            
                  3.
               
               
                  Με τον τρίτο λόγο προβάλλεται προσβολή των θεμελιωδών δικαιωμάτων, ιδίως δε των δικαιωμάτων άμυνας και του δικαιώματος αποτελεσματικής δικαστικής προστασίας, καθώς και του δικαιώματος περί ισότητας των όπλων.
               
            
                  4.
               
               
                  Με τον τέταρτο λόγο προβάλλεται έλλειψη νομικής βάσεως, καθόσον το άρθρο 29 ΣΕΕ δεν μπορεί να αποτελέσει, κατά τον προσφεύγοντα, τη νομική βάση για τη λήψη περιοριστικού μέτρου εις βάρος του.